Likumprojekts

**Konsulārā reglamenta likums**

**1. pants.** (1) Likuma mērķis ir ārvalstīs nodrošināt personām valsts garantētu konsulāro aizsardzību, kā arī noteiktu publisko pakalpojumu un no Latvijas Republikas starptautiskajām saistībām izrietošo pakalpojumu pieejamību.

(2) Šā likuma izpratnē valsts garantētu konsulāro aizsardzību ārvalstīs bauda Latvijas Republikas pilsoņi, likuma "Par to bijušās PSRS pilsoņu statusu, kuriem nav Latvijas vai citas valsts pilsonības" subjekti, bezvalstnieki (apatrīdi), kuriem ir pastāvīgās uzturēšanās atļauja Latvijas Republikā, un personas, kurām piešķirts bēgļa vai alternatīvais statuss Latvijas Republikā (turpmāk kopā – persona, kam ir Latvijas pase). Ārvalstnieki, kuri nav ieguvuši kādu no iepriekš minētajiem statusiem, valsts garantētu konsulāro aizsardzību ārvalstīs bauda tādā apjomā, kādu nosaka Latvijas Republikas starptautiskās saistības un Eiropas Savienības tiesību akti.

**2. pants.** Konsulārās funkcijas veic tam pilnvaroti diplomātiskā un konsulārā dienesta ierēdņi un darbinieki (turpmāk – konsulārā amatpersona). Konsulārās funkcijas var veikt arī tam pilnvaroti Latvijas Republikas goda konsuli (turpmāk – goda konsuls).

**3. pants.** Ārlietu ministrs pilnvaro šā likuma 2. pantā minētās personas veikt konsulārās funkcijas, nosakot veicamo funkciju apjomu un konsulāro apgabalu, un atsauc pilnvarojumu veikt konsulārās funkcijas.

**4. pants.** (1) Latvijas Republikas diplomātisko un konsulāro pārstāvniecību ārvalstīs (turpmāk – pārstāvniecība) konsulārais apgabals tiek noteikts saskaņā ar vienošanos ar attiecīgo ārvalsti atbilstoši 1963. gada Vīnes konvencijai par konsulārajiem sakariem.

(2) Konsulāro amatpersonu konsulārais apgabals tiek noteikts atbilstoši to veicamajām konsulārajām funkcijām. Konsulārās amatpersonas ārvalstīs un goda konsula konsulārais apgabals tiek noteikts atbilstoši tās pārstāvniecības konsulārajam apgabalam, kurā šī persona veic konsulārās funkcijas.

**5. pants.** (1) Konsulārā amatpersona un goda konsuls konsulārās funkcijas veic saskaņā ar 1963. gada Vīnes konvenciju par konsulārajiem sakariem. Konsulārās funkcijas tiek iedalītas konsulārajā palīdzībā un konsulārajos pakalpojumos.

(2) Konsulārā palīdzība tiek sniegta personai, kam ir Latvijas pase un kurai ir nepieciešams neatliekams atbalsts ārkārtas situācijā ārvalstī, kā arī tās ģimenes locekļiem, kuri ceļo kopā ar to. Konsulārā palīdzība ietver palīdzību, ja minētajām personām nav pieejama cita palīdzības saņemšanas iespēja, šādās situācijās:

1) ja persona ir aizturēta vai apcietināta ārvalstī;

2) ja persona ir cietusi noziedzīgā nodarījumā;

3) personas smagas slimības gadījumā vai ja persona cietusi nelaimes gadījumā;

4) personas nāves gadījumā (tiek sniegts atbalsts tās tuviniekiem);

5) ja personai ir nepieciešama palīdzība un repatriācija, it sevišķi katastrofas vai katastrofas draudu situācijā, ja ir apdraudēta personas dzīvība, veselība vai drošība;

6) ja nepilngadīgai personai ārvalstīs tiek nodibināta ārpusģimenes aprūpe;

7) ja personai nepieciešams saņemt pagaidu ceļošanas dokumentu.

(3) Konsulārie pakalpojumi tiek sniegti, lai nodrošinātu Latvijas Republikas iestāžu atsevišķu publisko pakalpojumu pieejamību personām pārstāvniecībās un no Latvijas Republikas starptautiskajām saistībām izrietošo pakalpojumu pieejamību ārvalstīs un Latvijā, ja tas ir noteikts normatīvajos aktos.

**6. pants.** Ja konsulārā palīdzība ir nepieciešama šā likuma 5. panta otrajā daļā minētajām personām, kuras atrodas teritorijā, kas neietilpst nevienas pārstāvniecības konsulārajā apgabalā, konsulāro palīdzību nodrošina Ārlietu ministrijas Konsulārā departamenta konsulārās amatpersonas, sadarbojoties ar Eiropas Savienības dalībvalstu pārstāvniecībām personu atrašanās vietā šā likuma 11. pantā noteiktajā kārtībā.

**7. pants.** Eiropas Savienības dalībvalsts pilsonim un tā ģimenes locekļiem, kuri ceļo kopā ar to, pārstāvniecība sniedz konsulāro palīdzību, ja Eiropas Savienības dalībvalsts pilsoņa pilsonības valstij attiecīgajā ārvalstī, kura atrodas ārpus Eiropas Savienības, nav diplomātiskās vai konsulārās pārstāvniecības vai goda konsulāta, kas spēj sniegt konsulāro palīdzību. Šajā pantā minētajām personām konsulārā palīdzība pārstāvniecībā šajā valstī tiek sniegta tādā pašā kārtībā un apjomā, kā tā tiek sniegta šā likuma 5. panta otrajā daļā minētajām personām.

**8. pants.** (1) Konsulārā amatpersona un goda konsuls konsulāro palīdzību uzsāk sniegt, saņemot šā likuma 5. panta otrajā daļā un 7. pantā minēto personu lūgumu vai informāciju par šā likuma 5. panta otrajā daļā un 7. pantā minēto personu atrašanos šā likuma 5. panta otrajā daļā minētajā situācijā.

(2) Lai pārbaudītu personas atbilstību šā likuma 5. panta otrajā daļā un 7. pantā minētajam statusam, persona uzrāda derīgu personu apliecinošu vai ceļošanas dokumentu vai konsulārā amatpersona veic personas identifikāciju, izmantojot pieejamās informācijas sistēmas vai sazinoties ar personas valstspiederības valsts iestādēm.

(3) Konsulārās palīdzības sniegšana tiek pārtraukta, ja konsulārās palīdzības saņēmējs no tās nepārprotami atsakās vai vairs neatrodas šā likuma 5. panta otrajā daļā minētajā situācijā.

**9. pants.** (1) Konsulārā palīdzība ir tieša un individuāla.

(2) Konsulārā amatpersona un goda konsuls konsulāro palīdzību sniedz, izmantojot visas tiem ar normatīvajiem aktiem noteiktās pilnvaras, un patstāvīgi pieņem lēmumus par konsulārās palīdzības saņēmēja likumisko interešu aizsardzības veidu.

(3) Konsulārā palīdzība neietver juridiskās palīdzības sniegšanu.

(4) Informācija, kas attiecas uz identificētu vai identificējamu konsulārās palīdzības saņēmēju, ir aizsargājama saskaņā ar fizisko personu datu aizsardzību regulējošiem normatīvajiem aktiem un var tikt izpausta vienīgi ar personas piekrišanu vai šajā likumā un citos normatīvajos aktos paredzētos gadījumos un kārtībā.

(5) Konsulārās palīdzības ietvaros konsulārā amatpersona un goda konsuls nodrošina konsulārās palīdzības saņēmēja likumisko interešu aizsardzību un diskriminācijas nepieļaušanu Latvijas Republikas un personas atrašanās vietas valsts normatīvajos aktos noteiktajā kārtībā un saskaņā ar Latvijas Republikai saistošiem starptautiskajiem tiesību aktiem.

**10. pants.** (1) Konsulārās palīdzības ietvaros konsulārā amatpersona un goda konsuls ir tiesīgi saņemt konsulārās palīdzības sniegšanai nepieciešamo informāciju un datus (tai skaitā personas datus) no jebkura to pārziņa un apstrādāt tos bez datu subjekta piekrišanas, ja šo piekrišanu nav iespējams iegūt.

(2) Ja datu pārzinis saņēmis pamatotu konsulārās amatpersonas lūgumu sniegt konsulārās palīdzības sniegšanai nepieciešamo informāciju (tai skaitā personas datus), tas nodrošina minētās informācijas nodošanu konsulārajai amatpersonai pēc iespējas ātrāk.

**11. pants.** (1) Konsulārās palīdzības ietvaros konsulārā amatpersona un goda konsuls sadarbojas ar Latvijas un ārvalstu iestādēm, Eiropas Savienības dalībvalstu diplomātiskajām un konsulārajām pārstāvniecībām, Eiropas Savienības delegācijām ārvalstīs un Eiropas Ārējās darbības dienestu.

(2) Konsulārās palīdzības ietvaros konsulārajai amatpersonai un goda konsulam, sadarbojoties ar Eiropas Savienības dalībvalstu diplomātiskajām un konsulārajām pārstāvniecībām, ir tiesības sniegt dalībvalsts, kura palīdz šā likuma 5. panta otrajā daļā minētajām personām, Ārlietu ministrijai vai diplomātiskajai vai konsulārajai pārstāvniecībai visu attiecīgo informāciju, kas saistīta ar konkrēto konsulārās palīdzības sniegšanas lietu. Sniedzot konsulāro palīdzību šā likuma 7. pantā minētajām personām, konsulārā amatpersona pieprasa konsulārās palīdzības saņēmēja valstspiederības valstij un apstrādā visu informāciju, kas saistīta ar konkrēto konsulārās palīdzības sniegšanas lietu.

(3) Konsulārās palīdzības ietvaros konsulārā amatpersona un goda konsuls, sadarbojoties ar Eiropas Savienības dalībvalstīm, īsteno ciešu koordināciju attiecībā uz to, kura dalībvalsts sniedz personai konsulāro palīdzību, kāda veida konsulārā palīdzība (tai skaitā atmaksājamā materiālā palīdzība) tiek sniegta un kādas ir iespējamās konsulārās palīdzības izmaksas.

(4) Kārtību, kādā konsulārā amatpersona un goda konsuls sadarbībā ar Eiropas Savienības dalībvalstu diplomātiskajām un konsulārajām iestādēm, Eiropas Savienības delegācijām ārvalstīs un Eiropas Ārējās darbības dienestu sniedz konsulāro palīdzību, nosaka Ministru kabinets.

**12. pants.** (1) Konsulārās palīdzības ietvaros šā likuma 5. panta otrajā daļā un 7. pantā minēto personu vajadzībām ārkārtas situācijā ārvalstī var tikt piešķirta atmaksājama materiālā palīdzība.

(2) Ministru kabinets nosaka:

1) atmaksājamās materiālās palīdzības subjektus, piešķiršanas nosacījumus, kārtību un apjomu;

2) personas, kas veic atmaksājamās materiālās palīdzības atmaksu valsts budžetā, un to pienākumus;

3) kārtību, kādā veicama atmaksājamās materiālās palīdzības ietvaros piešķirto naudas līdzekļu atmaksa valsts budžetā;

4) kārtību, kādā citām Eiropas Savienības dalībvalstīm iesniedzami šā likuma 7. pantā minētajām personām piešķirtās atmaksājamās materiālās palīdzības atmaksas pieprasījumi, un atmaksas saņemšanas kārtību.

(3) Ja šā likuma 5. panta otrajā daļā minētajai personai atmaksājamo materiālo palīdzību ir sniegusi cita Eiropas Savienības dalībvalsts, sadarbojoties ar konsulāro amatpersonu šā likuma 11. pantā noteiktajā kārtībā, un ja tiek saņemts pieprasījums par sniegtās materiālās palīdzības atmaksu, Ārlietu ministrija organizē tās atmaksu palīdzību sniegušajai Eiropas Savienības dalībvalstij laikposmā, kas nepārsniedz 12 mēnešus. Kārtību, kādā tiek organizēta minētās palīdzības atmaksa, nosaka Ministru kabinets.

(4) Šā likuma 5. panta otrajā daļā minētajai personai, kura saņēmusi atmaksājamo materiālo palīdzību no citas Eiropas Savienības dalībvalsts, ir pienākums to atlīdzināt valsts budžetā, ja tā ir atmaksāta pēc attiecīgās valsts pieprasījuma no valsts budžeta šā likuma 12. panta trešajā daļā minētajā kārtībā. Kārtību, kādā šā likuma 5. panta otrajā daļā minētā persona tiek informēta par minētās materiālās palīdzības atmaksas pienākumu, kā arī šīs atmaksas kārtību un apjomu nosaka Ministru kabinets.

**13. pants.** (1) Ja šā likuma 5. panta otrajā daļā minētajai personai konsulārā palīdzība citas Eiropas Savienības dalībvalsts pārstāvniecībā šā likuma 11. pantā noteiktajā kārtībā ir sniegta aizturēšanas vai apcietināšanas gadījumā un tas palīdzību sniegušās Eiropas Savienības dalībvalsts iestādēm ir radījis nepieciešamas un pamatotas izmaksas saistībā ar ceļu, uzturēšanos vai tulkošanu, kuras tā uzskata par neparasti lielām, tad pēc attiecīga pieprasījuma saņemšanas Ārlietu ministrija organizē minēto izdevumu atmaksu palīdzību sniegušajai Eiropas Savienības dalībvalstij laikposmā, kas nepārsniedz 12 mēnešus. Kārtību, kādā tiek veikta atmaksa palīdzību sniegušajai Eiropas Savienības dalībvalstij, nosaka Ministru kabinets.

(2) Ja šā likuma 7. pantā minētajām personām sniegtā konsulārā palīdzība šā likuma 11. pantā noteiktajā kārtībā aizturēšanas vai apcietināšanas gadījumā Latvijas Republikas diplomātiskajam un konsulārajam dienestam ir radījusi neparasti lielas, bet nepieciešamas un pamatotas izmaksas saistībā ar ceļu, uzturēšanos vai tulkošanu, Ārlietu ministrija var vērsties pie šīs personas valstspiederības valsts ar pieprasījumu atlīdzināt minētos izdevumus. Kārtību, kādā tiek pieņemts lēmums par izdevumu atlīdzināšanas pieprasīšanu Eiropas Savienības dalībvalstij par tās pilsonim un viņa ģimenes locekļiem sniegto konsulāro palīdzību un organizēta atlīdzības pieprasījumu iesniegšana un atlīdzības saņemšana, nosaka Ministru kabinets.

**14. pants.** Konsulārās palīdzības sniegšanai Ārlietu ministrija uztur Konsulāro reģistru, kurā personas, kam ir Latvijas pase, brīvprātīgi iekļauj ziņas par plānoto īstermiņa uzturēšanos ārvalstīs. Konsulārajā reģistrā iekļaujamo ziņu apjomu un iekļaušanas kārtību, kā arī kārtību, kādā Ārlietu ministrija konsulārās palīdzības sniegšanā izmanto Konsulārajā reģistrā esošo informāciju, nosaka Ministru kabinets.

**15. pants.** Konsulārie pakalpojumi tiek sniegti pārstāvniecību konsulārajos apgabalos pastāvīgi dzīvojošām personām, ja vien attiecīgā pakalpojuma sniegšanu reglamentējošos normatīvajos aktos nav noteikts citādi. Personām, kuru pastāvīgā dzīvesvieta neietilpst nevienā no pārstāvniecību konsulārajiem apgabaliem, konsulārie pakalpojumi var tikt sniegti jebkurā pārstāvniecībā, kurā tiek nodrošināta attiecīgā pakalpojuma sniegšana.

**16. pants.** Lai nodrošinātu vienotu pieeju konsulāro pakalpojumu sniegšanai pārstāvniecībās, Ārlietu ministrija sadarbojas ar attiecīgo valsts pārvaldes pakalpojumu turētāju iestādi, nosakot pakalpojumu sniegšanas veidu un kārtību.

**17. pants.** (1) Konsulārās amatpersonas ārvalstīs un goda konsuli veic atsevišķas notariālās funkcijas saskaņā ar Notariāta likumu.

(2) Ministru kabinets nosaka notariālās funkcijas, kuras veic konsulārās amatpersonas un goda konsuli, to veikšanas kārtību un valsts nodevas apmēru.

(3) Konsulāro amatpersonu un goda konsulu sastādītiem notariālajiem aktiem piešķirama tāda pati publiska ticamība un tiem ir tādas pašas juridiskas sekas kā tad, ja tie būtu sastādīti pie zvērināta notāra Latvijā.

**18. pants.** (1) Par konsulāro funkciju veikšanu iekasē valsts nodevu normatīvajos aktos noteiktajos gadījumos.

(2) Par to konsulāro funkciju veikšanu, kuras nav valsts nodevas objekts, var iekasēt konsulāro atlīdzību. Konsulārās atlīdzības objektus un apmēru nosaka Ministru kabinets.

**19. pants.** Valsts nodevas un konsulārās atlīdzības samaksas kārtību, atvieglojumus un atbrīvojumus, samaksas valūtu, iekasēšanas nosacījumus un kārtību, kādā samaksas apmērs pārrēķināms ārvalstu valūtā, nosaka Ministru kabinets.

**20. pants.** Iekasēto konsulāro atlīdzību ieskaita Ārlietu ministrijas pamatbudžetā kā atlīdzību par maksas pakalpojumiem un izmanto Latvijas Republikas diplomātiskā un konsulārā dienesta attīstībai.

**21. pants.** Ārlietu ministrija goda konsula iekasēto konsulāro atlīdzību vai tās daļu var atstāt viņa rīcībā kā atlīdzību par goda konsula darbības nodrošināšanas izdevumiem.

**Pārejas noteikums**

Ar šā likuma spēkā stāšanos spēku zaudē likums "Konsulārais reglaments" (Latvijas Republikas Saeimas un Ministru Kabineta Ziņotājs, 1994, 13. nr.; 1996, 23. nr.; 1999, 23. nr.; 2006, 24. nr.; 2008, 3. nr.; Latvijas Vēstnesis, 2013, 193. nr.).

**Informatīva atsauce uz Eiropas Savienības direktīvu**

Likumā iekļautas tiesību normas, kas izriet no Eiropas Padomes 2015. gada 20. aprīļa direktīvas (ES) 2015/637 par koordinācijas un sadarbības pasākumiem, ar ko veicina nepārstāvēto Savienības pilsoņu konsulāro aizsardzību trešās valstīs, un ar ko atceļ Lēmumu 95/553/EK.

Likums stājas spēkā 2018. gada 1. maijā.

Ārlietu ministrs

Edgars Rinkēvičs